## Rješenje kojim se Kreditnoj instituciji Partner banka d.d., Zagreb, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga

### NN 20/2010 (12.2.2010.), Rješenje kojim se Kreditnoj instituciji Partner banka d.d., Zagreb, na neodređeno vrijeme izdaje prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga

HRVATSKA AGENCIJA ZA NADZOR FINANCIJSKIH USLUGA

509

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 16. stavak 3. i članka 588. stavaka 5. i 6. Zakona o tržištu kapitala (»Narodne novine« br. 88/08, 146/08, 74/09), Uprava Hrvatske agencije za nadzor financijskih usluga, u predmetu izdavanja prethodne suglasnosti kreditnoj instituciji Partner banka d.d., Zagreb, Vončinina 2, o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga sukladno Zakonu o tržištu kapitala, na sjednici održanoj 4. veljače 2010. godine donijela je

RJEŠENJE

1. Kreditnoj instituciji Partner banka d.d., Zagreb, Vončinina 2, na neodređeno vrijeme izdaje se prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 1. točke 2. i 3. i stavak 2. točke 1. i 2. Zakona o tržištu kapitala, i to:

– izvršavanje naloga za račun klijenta,

– trgovanje za vlastiti račun,

– pohrana i administriranje financijskih instrumenata za račun klijenata, uključujući i poslove skrbništva i s tim povezane usluge, kao na primjer upravljanje novčanim sredstvima, odnosno instrumentima osiguranja,

– davanje kredita ili zajma ulagatelju kako bi mu se omogućilo zaključenje transakcije s jednim ili više financijskih instrumenata, ako je u transakciju uključeno društvo koje odobrava zajam ili kredit.

2. Prethodna suglasnost o udovoljavanju uvjetima za pružanje investicijskih usluga i obavljanje investicijskih aktivnosti iz točke 1. izreke ovog rješenja odnosi se na financijske instrumente iz članka 3. stavak 1. točka 2. podtočka a., b. i c. Zakona o tržištu kapitala.

3. Kreditna institucija Partner banka d.d., Zagreb, Vončinina 2, ovlaštena je držati novac i financijske instrumente klijenta.

4. Kreditnoj instituciji Partner banka d.d., Zagreb, Vončinina 2, oduzima se dozvola za obavljanje poslova s vrijednosnim papirima iz članka 34. stavak 1. točka 3. i 7. Zakona o tržištu vrijednosnih papira, izdana na temelju rješenja Hrvatske agencije za nadzor financijskih usluga od 16. listopada 2008. godine.

5. Kreditna institucija Partner banka d.d., Zagreb, Vončinina 2, ponovni zahtjev za izdavanje prethodne suglasnosti za obavljanje investicijske aktivnosti iz članka 5. stavak 1. točke 4. i 5. Zakona o tržištu kapitala, ne može podnijeti prije proteka roka od jedne godine od dana oduzimanja dozvole.

6. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Hrvatska agencija za nadzor financijskih usluga, pod rednim brojem 92.

7. Ovo rješenje objavit će se u »Narodnim novinama«.

Obrazloženje

I. Kreditna institucija Partner banka d.d., Zagreb, Vončinina 2 (dalje: Društvo), podnijela je Hrvatskoj agenciji za nadzor financijskih usluga (dalje: Agencija), Zahtjev za izdavanje prethodne suglasnosti o udovoljavanju uvjetima za pružanje investicijskih usluga i obavljanje investicijskih aktivnosti i s njima povezanih pomoćnih usluga iz članka 5. stavak 2. točka 2. Zakona o tržištu kapitala (dalje: Zakon) i dokumentaciju, sukladno Zakonu i Pravilniku o sadržaju zahtjeva za izdavanje odobrenja za rad investicijskom društvu, te o uvjetima i sadržaju zahtjeva za izdavanje odobrenja za rad brokeru i investicijskom savjetniku (»Narodne novine« br. 5/09) te Izvještaj o usklađenju s odredbama Zakona, a 17. studenog, 18. i 28. prosinca 2009. godine, te 2. veljače 2010. godine dopune predmetnog Zahtjeva i dokumentacije.

Uvidom u predmete utvrđeno je da se obje upravne stvari temelje na sličnom činjeničnom stanju i na istoj pravnoj osnovi. Slijedom navedenog, Agencija je 3. rujna 2009. godine donijela zaključak o spajanju stvari u jedan postupak.

Sukladno odredbi članka 588. stavak 1. Zakona o tržištu kapitala (dalje: Zakon), kreditne institucije koje na dan stupanja na snagu Zakona imaju dozvolu za obavljanje poslova s vrijednosnim papirima upisanih u sudski registar, nastavljaju pružati investicijske usluge i obavljati investicijske aktivnosti i s njima povezane pomoćne usluge na temelju postojeće dozvole, kako je to propisano navedenom odredbom. U konkretnom slučaju, Društvo je temeljem gore navedene zakonske odredbe nastavilo pružati investicijske usluge i obavljati investicijske aktivnosti iz članka 5. stavak 1. točka 2. – 5. i stavak 2. točka 1. Zakona u odnosu na financijske instrumente iz članka 3. stavak 1. točka 2. podtočka a., b. i c. Zakona.

II. Uvidom u dostavljeni izvještaj o usklađenju i priležeću dokumentaciju utvrđeno je da Društvo udovoljava uvjetima propisanim odredbama članaka 30., 36. do 42. Zakona, te odredbama Pravilnika o organizacijskim zahtjevima za pružanje investicijskih usluga i obavljanje investicijskih aktivnosti i pomoćnih usluga (»Narodne novine« br. 5/09, dalje: Pravilnik o organizacijskim zahtjevima), glede pružanja investicijskih usluga i obavljanja investicijskih aktivnosti iz članka 5. stavak 1. točka 2. i. 3. i stavak 2. točka 1. i 2. Zakona u odnosu na financijske instrumente iz članka 3. stavak 1. točka 2. podtočka a., b. i c. Zakona.

Slijedom izloženog, a temeljem odredaba članka 588. stavak 5. i članka 16. stavak 3. Zakona, odlučeno je kao u točkama 1. i 2. izreke ovog rješenja.

III. Iz priložene dokumentacije, nadalje, proizlazi da Društvo drži novčana sredstva klijenata te, vezano uz odobrenu pomoćnu uslugu iz članka 5. stavak 2. točka 1. Zakona, drži i financijske instrumente klijenata, pa je, temeljem odredbe članka 13. stavak 6. Zakona, riješeno kao u točki 3. izreke rješenja.

IV. Rješenjem Agencije od 16. listopada 2008. godine, Društvu je izdana dozvola i za obavljanje poslova s vrijednosnim papirima iz članka 34. stavak 1. točke 3. i 7. Zakona o tržištu vrijednosnih papira. Stupanjem na snagu Zakona, Društvo je, sukladno odredbi članka 588. stavak 1. točka 3. Zakona, na temelju navedene dozvole, uslugu upravljanja portfeljem i investicijskog savjetovanja nastavilo obavljati kao investicijsku uslugu iz članka 5. stavak 1. točke 4. i 5. Zakona.

Društvo je podneskom od 18. prosinca 2009. godine, obavijestilo Agenciju da ne pruža investicijsku uslugu upravljanja portfeljem i investicijskog savjetovanja iz članka 5. stavak 1. točka 4. i 5. Zakona, te da su svi ugovori o upravljanju portfeljem otkazani, a računi klijenata korisnika navedene usluge u Središnjem klirinškom depozitarnom društvu d.d., Zagreb, zatvoreni.

Zbog navedenog, Društvo, nije uskladilo poslovanje s odredbama Zakona u dijelu koji se odnosi na pružanje investicijskih usluga upravljanja portfeljem i investicijskog savjetovanja.

Odredbom članka 588. stavak 6. Zakona propisano je da ako kreditna institucija ne postupi u skladu s odredbama stavka 4. navedenog članka, Agencija može kreditnoj instituciji oduzeti dozvolu za obavljanje poslova s vrijednosnim papirima iz stavka 1. navedenog članka i o tome obavijestiti Hrvatsku narodnu banku. U tom slučaju, kreditna institucija, od dana dostavljanja rješenja o oduzimanju dozvole za obavljanje poslova s vrijednosnim papirima ne smije obavljati poslove s vrijednosnim papirima na koje se oduzeta dozvola odnosi. Kreditna institucija ponovni zahtjev za izdavanje prethodne suglasnosti u skladu s odredbama Zakona ne može podnijeti prije proteka roka od jedne godine od dana oduzimanja dozvole.

Slijedom izloženog, na temelju navedene odredbe Zakona, odlučeno je kao u točkama 4. i 5. izreke ovog rješenja.

V. Ovo rješenje upisuje se u Registar društava ovlaštenih pružati investicijske usluge i obavljati investicijske aktivnosti, koji vodi Agencija, s danom upisa 4. veljače 2010. godine, pod rednim brojem 92.

VI. Sukladno odredbi članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/09-03/24

Urbroj: 326-111-10-12

Zagreb, 4. veljače 2010.

Zamjenik
predsjednika Uprave
Ivo Šulenta, v. r.

Rješenje, NN 20/2010-509